Vana anatoomikum

Vana anatoomikum on klassitsistlik hoone Tartus Toomemäel. See on ehitatud Tartu Ülikooli arstiteaduskonna õppehooneks. Pärast uue anatoomikumi valmimist 1888. aastal on hoone tuntud vana anatoomikumina. Õppetöö toimus hoones kuni 1999. aastani, mil valmis Biomeedikum. Vana anatoomikum asub aadressil Uppsala 10 (2018. aastani Lossi 38). Ehitus Eellugu 17. sajandi teisel poolel püstitasid Rootsi võimud sinna kuningas Karl X Gustavi bastioni. 1798 kinkis Paul I selle ala taasavatavale ülikoolile. Rotund Algehitiseks oli madala kupliga klassitsistlik rotund, mis toetus nelinurksele rustikapindadega soklikorrusele. Hoone on ehitatud ülikooli arhitekti Johann Wilhelm Krause projekti järgi aastatel 1803–1805. Rotundi ja sokliehitise seovad ühtseks tervikuks neli Toscana pilastrite ja kolmnurkviiludega risaliiti. Rotundil on kõrged kitsad aknad, mille alaosas on balustrid, ülal aga väiksemad mezzanino-aknad. Peakorrusel asus amfiteatrina ehitatud ringauditoorium. Selle lagi toetus kaheksale sambale (need kõrvaldati aastal 1856). Auditooriumi seintel olid Karl August Senffi grisaille-maalingud. Anatoomikumi kompleksi kuulusid ka luukamber ja surnukuur. Esimene oli uus ning teine oli ümber kohendatud varasemast garisoni võlvitud sepikojast. Samal peroodil ehitati Toomkiriku kooriosa varemed ümber raamatukoguks, varasem kasarm-laatsaret kliikukuhooneks ja 1810 valmis ka tähetorn. Esimene laiendus Aastatel 1825–1827 ehitati J. W. Krause projekti järgi rotundile külge kahekorruselised poolkaarjad tiibhooned. Ehitise kujundus lähtub palladionistliku ringhoovi motiivist. Teine laiendus Aastail 1856–1860 pikendati (arhitekt Carl Rathhausi projekti järgi) anatoomikumi tiibehitisi veel ühe järgu võrra. Ühele tiivale ehitati puust juurdeehitis 1911. aastal. Õppetöö hoones Vanas anatoomikumis toimus õppetöö kuni 1999. aastani, mil valmis Biomeedikum. 2002. aasta kevadel-suvel tegutses vanas anatoomikumis ajutiselt Eesti Üliõpilaste Selts, sest EÜSi ajalooline seltsimaja aadressil Jaan Tõnissoni 1 oli renoveerimisel. Aastal 2014 valmis vana anatoomikumi ühes tiivas Tartu Ülikooli haridusuuenduskeskus. Selles toimuvad õpetajakoolituse seminarid ja praktikumid, täiendusõpe ning kohalikud ja rahvusvahelised seminarid. Aastast 2024 pärast pōhjalikku renoveerimist, asus majas tööle Tartu Ülikooli infotehnoloogia osakond. Peagi lisandus ühte tiiba ka genoomika intituudi IT-üksus. Professorid Selles hoones on töötanud Karl Friedrich Burdach, Carl Wilhelm von Kupffer, August Rauber, Friedrich Bidder, Rudolf Buchheim, Oswald Schmiedeberg, Nikolai Pirogov, Carl Wilhelm von Kupffer, Martin Heinrich Rathke, Jakob Ernst Arthur Böttcher, Martin Ernst Styx, Johann Friedrich von Erdmann, Bernhard Körber, Rudolf Albert Martin Boehm, Eduard Rudolf Kobert, Nikolai Burdenko, Walter Siegfried Loewe, Georg Kingisepp, Siegfried Talvik, Gerhard Rooks, Lembit Allikmets jt. Pilte Vaata ka Uus anatoomikum Biomedicum Viited Kirjandus Toomsalu, M., "Tartu Ülikooli Vana Anatoomikumi professorid", 2002 Pärtelpoeg, A., "Üks ja ainus härra "Manna", 2010 Maiste, J., "Johann Wilhelm Krause 1757-1828. Linnaehitajana Tartus (3. osa)", Eesti Keele Sihtasutus 2011 Siilivask, K., "Tartu Ülikooli ajalugu 1632-1982", Tallinn : Perioodika, 1985 Välislingid Vana Anatoomikum kultuurimälestiste riiklikus registris